钦定古今图书集成/明伦汇编/官常典/第340卷 > 江绩
## 钦定古今图书集成/明伦汇编/官常典/第340卷 > 江绩

按《晋书江逌传》：“灌子绩，字仲元，有志气，除秘书郎。以
父与谢氏不穆，故谢安之世，辟召无所从，论者多之。
安薨，始为会稽王道子骠骑主簿，多所规谏，历谘议
参军，出为南郡相。会荆州刺史殷仲堪举兵以应王
恭，仲堪要绩与南蛮校尉殷𫖮同行，并不从。仲堪等
屡以为言，绩终不为之屈。𫖮虑绩及祸，乃于仲堪坐”
和解之。绩曰：“大丈夫何至以死相胁！江仲元行年六
十，但未知获死所耳。”一坐皆为之惧。仲堪惮其坚正，
以杨佺期代之。朝廷闻而征绩为御史中丞，奏劾无
所屈挠。会稽世子元显专政，夜开六门，绩密启会稽
王道子，欲以奏闻，道子不许。车引亦曰：“元显骄纵，宜
禁制之。”道子默然。元显闻而谓众曰：“江绩车引间我
父子。”遣人密让之。俄而绩卒，朝野悼之。